OBH 1524/1999.
Az állampolgári jogok országgyűlési biztosa általános helyettesének jelentése
Ügyintéző: dr. Váczy Ernőné

A eljárás megindítása:

Panaszos hivatalunkhoz benyújtott beadványában azt sérelmezte, hogy a helyi és megyei önkormányzat a hivatali eljárásokban érveit nem fogadja el, és a jelenleg folyamatban lévő eljárásban már az ötödik helyszíni szemlét tartották.

Érintett alkotmányos jogok: Alkotmány 2. § (1) bek.: A Magyar Köztársaság független demokratikus jogállam, mely magában foglalja a jogbiztonság követelményét.

Az ügy jogszabályi háttere:	 2/1988 (II. 27.) ÉVM rendelet az üdülőhellyé nyilvánításról,  továbbá a gyógy- és üdülőhelyi határvonal kijelöléséről (ÉVM)

40/1997 (XII. 21.) KTM az építésügyi hatósági kötelezési  eljárásról (KTM)

1957. évi IV. törvény az államigazgatási eljárás általános szabályairól (Áe.)

Megállapított tényállás:

Panaszos ellen szomszédja, K. F. 1997. novemberében kezdeményezett építési hatósági eljárást, mert álláspontja szerint Sárbogárd város önkormányzatának jegyzője a 3514-7/1998. sz. határozatban kötelezte panaszost, hogy az ingatlanán a szomszédos 2457 hrsz.-ú földrészleten lévő kerítés mellé létesített tömör kerítést ingatlanának terepszintjéről nézve 2,5 méter szintmagasságig bontsa vissza.
Panaszos fellebbezése folytán hozott határozatában a Fejér megyei Közigazgatási Hivatal helybenhagyta az I. fokú határozatot azzal, hogy a kötelezés határidejét a határozat kézhezvételétől számított 60 napban állapította meg.
A kötelezés teljesítését végrehajtottnak ítélete az I. fokú hatóság, melyet az 1998. augusztus 19-én a helyszínen készített jegyzőkönyvben rögzített. Ezt követően panaszos szomszédja személyesen és levélben is - 1998. augusztus 26-án - megkereste az I. fokú építési hatóságot, és sérelmezte, hogy nem teljesült maradéktalanul a kötelezés. Ezt a kifogást a Fejér Megyei Közigazgatási Hivatalhoz benyújtott levelében is megerősítette. Erre tekintettel a II. fokú hatóság új eljárás lefolytatására utasított az I. fokú építési hatóságot.
Az új eljárás során hozott határozatban Sárbogárd város jegyzője panaszost a 3-228-3/1999. sz. határozatában előírt módon kötelezte a kerítés visszabontására.
Jelenleg 2 és 6 cm különbségen folyik a vita a felek között, így még az eljárás nem zárult le.

A vizsgálat megállapításai:

A rendelkezésre álló adatok és a megkeresésünkre a helyi jegyzőtől kapott tájékoztatás szerint az ismételt helyszíni szemlék megtartására mind újabb eljárások adtak okot.
Ezen kívül panaszos mulasztása is részben hozzájárult, hiszen nem pontosan az előírt magasságig bontotta vissza a kerítést.
Az Áe. 26. §-a előírja a hatóságoknak a tényállás alapos tisztázását. Az eljárási cselekmények - így a többszöri helyszíni szemle - foganatosítása csak akkor okozhat az alkotmányos jogokkal összefüggő visszásságot, ha indokolatlan.

Mindezek alapján a panasz vizsgálata során megállapítottam, hogy alkotmányos jogokkal összefüggő jogsértés nem történt.

Budapest, 1999. október 4.

Dr. Polt Péter